google/wiki40b huggingface dataset:
Raadi vald

Raadi vald (saksa keeles Ratshof) oli vald Tartumaal Tartu-Maarja kihelkonnas. Valla pindala oli 124 km² ja elanikke oli 2128 (1934. aasta seisuga). Vald eksisteeris 1866–1939.
Vallas oli 420 talundit ja elamut ning need kasutasid 8536 ha maad (1929. aasta seisuga).
1891 liideti Raadi vallaga Jaama, Maramaa ja Vasula vald.
Argaaniapuu (perekond)

Levila

Argaaniapuud kasvavad Marokos, Alžeerias ja Vahemere-äärsetes riikides.
Suurslaalom

Suurslaalom on slaalomist veidi kiirem mäesuusatamise ala. Meeste raja kõrguste vahe peab olema 250–450 meetrit ja naistel vastavalt 250–400 meetrit. Maailmakarikavõistlustel on lubatud väiksem kõrgustevahe 300 meetrit.
Suurslaalomis on vähem väravaid kui slaalomis ja mäenõlv on laugem. Rajal on kurvid pikemad ja nõuavad sportlaselt tehnika valdamist, eriti osavat suuskade valitsemist ja head suunatunnetust. Suurslaalomi värav koosneb kahest kepist, mida ühendab värviline tähis. Väravate laius on 4–8 meetrit ja kahe värava kaugus üksteisest peab olema vähemalt 10 meetrit.
Suurslaalomi võistluslaskumine kestab 1,15–1,45 minutit ja võistlustel on kaks laskumist, mille liitmisel selgub võitja.
Suurslaalomi suusad on 190–203 cm pikkused.
Nobeli rahuauhind

Nobeli rahuauhind on üks viiest Alfred Nobeli asutatud auhinnast. 
Erinevalt teistest auhindadest, mis antakse üle Stockholmis, antakse see üle Oslos. Auhinna saaja otsustab Norra parlamendi valitud komitee. Põhjus, miks see auhind otsustatakse nimelt Norras, on asjaolu, et Alfred Nobeli surma ajal olid Rootsi ja Norra personaalunioonis ning Norra parlament tegeles üksnes sisepoliitikaga. Nii tahtis Nobel tagada, et see auhind jagataks sõltumatult riikide välispoliitikast.
Ümarpuit

Ümarpuit on ladvaosast järgatud langetatud puu, millelt on kõik oksad eemaldatud ja mida on või ei ole järgnevalt järgatud.
Zdeněk Miler

Zdeněk Miler (21. veebruar 1921 Kladno – 30. november 2011 Nová Ves pod Pleší) oli tšehhi lasteraamatute illustraator ja multifilmide kunstnik-lavastaja.
Zdeněk Miler on tuntud Muti-teemaliste raamatute ja multifilmide autor. Ühtekokku lavastas ta üle 70 multifilmi, ligi 50 on neis peategelaseks Väike Mutt.
Tema esimene multifilm "Kuidas mutt endale püksid sai" valmis 1957. aastal.
Christian Schmidt (vaimulik)

Christian Schmidt ( Drossen – 1759 Maarja-Magdaleena) oli Eesti vaimulik.
Schmidt sündis Drossenis. Immatrikuleeriti Jena ülikooli 03. aprillil 1721. Ordineeriti õpetajaks 2. jaanuaril 1727.
Ta oli aastatel 1727–1759 Maarja-Magdaleena koguduse õpetaja (introduktsioon 02.01.1727).

Isiklikku

Abikaasa Katharina Elisabeth Schmidt (sünd. Schultz).
Kadri Rämmeld

Kadri Rämmeld (kuni 2016 Kadri Adamson; sündinud 16. augustil 1976) on eesti näitleja.

Haridus

Ta lõpetas Tallinna Saksa Gümnaasiumi ja on õppinud Eesti Humanitaarinstituudis germanistikat. 1999. aastal lõpetas ta Eesti Humanitaarinstituudi näitlejameisterlikkuse erialal.

Töökohad

Ta on töötanud Theatrumis, Vanalinnastuudios, Vana Baskini Teatris, lisaks neile veel mitu rolli erinevates teatri-, tele- ja raadioprojektides. 2014. aastast töötab ta näitlejana Pärnu Endla Teatris.

Isiklikku

Tema isa oli Eesti NSV komsomoli-, partei- ja riigitegelane ning Eesti koolijuht Karl Adamson. 
Tal on endise elukaaslase Toomas Varaga 18. veebruaril 2006 sündinud tütar Miira ja 7. novembril 2007 sündinud poeg Voldemar. 2014. aasta oktoobris teatas paar lahkuminekust. 
Peale seda tuli avalikuks tema suhe näitleja Meelis Rämmeldiga. 26. juulil 2016 kinnitas Kadri, et abiellus Meelis Rämmeldiga 2016. aasta suve alguses. 2017. aasta jaanuaris teatasid Rämmeldid, et paar ootab ka oma esimest ühist last. Laps sündis 15. juuni ööl. Lapse nimeks sai Ruts.
Aktsepteerimisvalmidus

Aktsepteerimisvalmidus (inglise willingness to accept, lühendatult WTA) on tingliku hindamise meetodi osa, mille puhul tehakse küsitluse teel kindlaks, kui suur peab olema hüvitus, et inimesed loobuksid mingist keskkonnafunktsioonist; kasutatakse näiteks lähedal asuva metsa puhkeväärtuse määramiseks.
Hansaparlament

Hansaparlament (sks k Hanse Parlament, ingl k Hanseatic Parliament) on Läänemere piirkonna linnade kaubandusorganisatsioonide ühendus, mis loodi 2004. aastal.
Praeguseks on Hansaparlamendil üle 50 liikme, peamiselt kaubanduskojad. Organisatsioon tegeleb väike- ja keskmiste ettevõtete arendamisega, eriti innovatsiooni vallas. Selle peakorter oli algselt Kopenhaagenis, kuid kolis hiljem Hamburgi. Hansaparlament korraldab mitmesuguseid Euroopa Liidu finantseeritavaid projekte, samuti iga-aastast kõrgetasemelist Hansakonverentsi (sks k Hanse-Tagung, ingl k Hanseatic Conference).
Kiri Te Kanawa

Dame Kiri Janette Te Kanawa (sündinud 6. märtsil 1944 Te Tai Rāwhitis Uus-Meremaal) on Uus-Meremaa ooperilaulja. 
Aastal 1981, kui abiellusid Walesi prints Charles ja Diana Spencer, laulis ta Händeli pala "Let the Bright Seraphim", mida kuulas maailmas umbes 600 miljonit inimest.
Kui Te Kanawa oli lapseeas, adopteerisid ta iirlasest ema ja maoorist isa. Teismeeas ja 20. eluaastatates oli ta Uus-Meremaa popstaar ja meelelahutaja.
Hariduse sai ta Aucklandis Saint Mary's College'is. Ooperilaulu õppis ta Dame Sister Mary Leo, kes oli üks tuntumaid Uus-Meremaa ooperilauluõpetajaid, juhendusel. Lauljakarjääri alustas ta metsosopranina, hiljem – arengu käigus – jäi sopraniks. Tema salvestis "Nunnade koor" Starussi operetist "Casanova" oli Uus-Meremaa esimene kuldplaat (seda müüdi üle 5000 eksemplari).
2001. aasta juunikuus laulis ta Pärnus.
Augustis 2009 teatas ta, et lõpetab oma lauljakarjääri aprillis 2010 Kölni Ooperiteatris toimuva kontserdiga.

Isiklikku

Te Kanawa abiellus 1967. aastal Desmond Parkiga, kellega oli tutvunud Aucklandis. Paar adopteeris kaks last: Antonia (1976) ja Thomase (1979). Abielu lahutati 1990ndate lõpus.
Aleksei Melnikov

Aleksei Pavlovitš Melnikov (10. märts 1867 Moskva – 15. märts 1934 Tartu) oli Vene poliitik ja jurist, Tartu Ülikooli õppejõud.
Aleksei Melnikov oli tuntud vene kirjaniku, vanausuliste elulaadi kirjeldaja Pavel Ivanovitš Melnikov-Petšerski (Па́вел Ива́нович Ме́льников-Пече́рский) poeg.
Tsaariajal töötas ta Eestis rahukohtuniku ja pikemat aega Pihkva ringkonnakohtu liikmena.
Revolutsiooniaastail liitus Melnikov konstitutsiooniliste demokraatide (nn kadettide) parteiga, osales Vene kodusõjas ning oli Nikolai Judenitši juhitud Loodearmee valitsuses asjadevalitseja. 1920. aastast elas ta paguluses Eestis.
1921. aastal asus Aleksei Melnikov tööle Tartu Ülikooli juuraõppejõuna, pidades loenguid alul kriminaalprotsessist ning alates 1928. aastast kriminalistikast. Tal puudus küll akadeemiline kraad, mistõttu jäi vaid õpetajaks, ent lõi ülikoolis esmaklassilise kriminalistikakabineti. Melnikov kuulus Vene Akadeemilisse Gruppi Eestis. Ta oli ka väga populaarne õppejõud.
Elu lõpul hakkas ta tegelema ilukirjandusega. Melnikovi detektiivromaanid "Krahv Gorjanski tapmine" (Tartu, 1933) ja "Häbimärk (Sfregio)" (Tartu, 1934) põhinevad tõsielul, neis peegeldus tema pikaajaline kogemus kriminalistikas. Kirjandusteadlase Sergei Issakovi sõnul "rikastavad tema romaanid olulisel määral Vene diasporaa mitte just rikkalikku detektiivkirjandust".
Aleksei Melnikov põdes vähki ja suri operatsioonil Tartu Ülikooli haavakliinikus. Tema matustel Tartus Uspenski kirikus 18. märtsil 1934. aastal osales kogu õigusteaduskond.
Aureliano Bolognesi

Elukutselisena

Bolognesi poksis märtsist 1954 kuni oktoobrini 1956 elukutselisena. Ta osales kokku 21 kohtumisel ning võitis neist 17 (neist 3 nokaudiga), kaotas 2 (need mõlemad nokaudiga) ja viigistas 2 kohtumist.
Teine Genfi konventsioon

Genfi konventsioon haavatud, haigete ja merehädaliste sõjaväelaste olukorra parandamiseks merel on teine neljast Genfi konventsioonist, mis rakendas esimese Genfi konventsiooni sätted sõjategevusele merel ning täiendas eelpool mainitud konventsiooni mõningate uuendustega ja täpsustustega.

Ajalugu

Pärast Genfi esimest konventsiooni ja sellele järgnenud lepingut, tehti mitmeid ettepanekuid, peamiselt Rahvusvahelise Punase Risti Ühiskondade Konverentside poolt, täiendamaks 1864. aasta lepingut. Nende tegevus viis 1868. aasta Lisaartiklite vastuvõtmiseni ja 1899. aasta konventsioonini merel toimuva sõjategevuse osas. Haagi 1899. aasta Rahukonverents väljendti soovi, et peetaks erakorraline konverents Esimese Genfi konverentsi revisiooniks. Šveitsi valitsus kutsus antud konverentsi 1906. aastal kokku ning sellest võttis osa 35 riiki. Konverents võttis vastu uue lepingu, tuginedes Rahvusvahelise Punase Risti Komitee soovitustele, asendades 1864. aasta lepingu selle ratifitseerinud riikide jaoks. Genfi konventsioon haavatud, haigete ja merehädaliste sõjaväelaste olukorra parandamiseks merel asendati 1929. aastal. Antud leping jäi kehtima 1970. aastani, mil Costa Rica, kes ei olnud üle läinud uuemale lepingule, võttis vastu 1949. aasta konventsiooni.
Heather Locklear

Heather Deen Locklear (sündinud 25. septembril 1961 Los Angeleses, Californias) on Kuldgloobusele nomineeritud USA filminäitleja.
Ta on tuntud eeskätt teleseriaalidest "Dünastia", "T.J. Hooker", "Melrose Place" ja "Spin City".

Eraelu

Locklear oli aastatel 1986–1993 abielus rokkmuusiku Tommy Leega. Aastal 1994 abiellus ta ansambli Bon Jovi kitarristi Richie Samboraga, kellega tal on tütar Ava Elizabeth (sündinud 4. oktoobril 1997). Aprillist 2007 on paar lahutatud.
Tsiteerimise pilditeooria

Tsiteerimise pilditeooria on tsiteerimise teooria, mida Donald Davidson, kes sellele pilditeooria nime andis, kirjeldab nii: "... väljendile ei osuta mitte kogu tsitaat, s.o väljend pluss jutumärgid, vaid hoopis väljend ise. Jutumärkide roll on anda teada, kuidas nende sees olevat väljendit tuleb võtta: jutumärgid moodustavad keelelise ümbruse, milles väljendid teevad midagi erilist (...)".
Tsitaat on "hieroglüüf": ta mainib objekti, tehes sellest pildi. Jutumärkides olevat kasutatakse autonüümselt, s.o iseenda nimena.
Selle teooria visandas esimesena Willard Van Orman Quine. Sama seisukohta väljendab Wolfgang Stegmüller.
Seda teooriat ei ole edasi arendatud.
Hans Cappelen ja Ernest LePore leiavad, et kui see teooria detailides välja arendada, siis ta osutub tsiteerimise identsusteooria variandiks.

Kriitika

Niels Egmont Christensen leiab, et sellal kui pilt on alati erinev sellest, mille pilt ta on, ja märgid hieroglüüfkeeles on erinevad asjadest, mida nad mainivad, tehes neist pildi, pole tsiteerimise puhul seda erinevust, sest näiteks "Boston" jutumärkides ei ole häälikute ja märkide kompleksi (tüübi) "Boston" pilt, vaid ongi see kompleks ise kõigi sarnaste komplekside esindajana.
Fritz Zwicky

Fritz Zwicky (14. veebruar 1898 Varna, Bulgaaria vürstiriik – 8. veebruar 1974 Pasadena, California, USA) oli Ameerika Ühendriikide astronoom, tumeaine esmaavastaja.
Ta sündis Varnas šveitslasest Bulgaaria töösturi ja diplomaadi Fridolin Zwicky perekonnas. Ema oli tšehhitar Františka Vrček. Kuueaastaselt saatsid vanemad Fritzu 1904. aastal isa ajaloolisele kodumaale Šveitsi. Fritzu nooruspõlv möödus saksakeelses Glaruse kantonis vanavanemate kodus. Küpsustunnistuse sai ta Zürichis. Seejärel õppis matemaatikat ja füüsikat Konföderatsiooni Zürichi Tehnikakõrgkoolis. Tema diplomitöö juhendaja oli Hermann Weyl, 1922. aastal kaitstud füüsikaalase doktoritöö juhendaja oli Peter Debye, hilisem nobelist. 
1925. aastal kutsus kaks aastat varem Nobeli füüsikaauhinna saanud Robert Andrews Millikan Zwicky enda juurde tööle Pasadenas asuvasse California Tehnoloogiainstituuti. Siin tegutses ta esimestel aastatel füüsikateoreetikuna, hiljem jätkas astrofüüsikuna. Astronoomilisi vaatlusi teostas ta Mount Wilsoni ja Palomari observatooriumis. 1942. aastal sai Zwicky Caltechi astronoomiaprofessoriks.
Zwicky, kes emigreerus USA-sse 1925. aastal, elas seal üle 40 aasta, kuid ilma ameerika kodakonduseta – ta jäi elu lõpuni Šveitsi kodanikuks.

Teadus

Zwicky, uurides 1933. aastal galaktikate ruumijaotust ja liikumiskiirusi Berenike Juuste galaktikaparves, näitas, et parve kogumass on palju kordi suurem kui liikmesgalaktikate masside summa ning tegi sellest järelduse, et galaktikaparves peab olema palju mingit tundmatut mittehelenduvat ainet (tumeainet). 1933. aastal ennustas Zwicky koos Walter Baadega neutrontähtede olemasolu, samuti neutrontähtede ja kosmilise kiirguse tekkimise supernoova plahvatuste tagajärjel. Koos Baadega olid nad esimesed, kes 1930. aastate keskel demonstreerisid Bernhard Schmidti leiutatud uut tüüpi suure vaateväljaga teleskoobi tõhusust. 1937. aastal esitas Zwicky gravitatsiooniläätsede hüpoteesi. Aastatel 1961–1968 ilmus Zwicky kuueköiteline 30 000 galaktikat ja 9700 galaktikaparve sisaldav kuueköiteline kataloog.
Aadma vald

Aadma vald (saksa keeles Ahdma) oli vald Läänemaal Käina kihelkonnas. Vald eksisteeris 1866–1893 ja siis liideti Aadma vald Käina vallaga.
Valla alal asus Aadma mõis.
Rokiškise mõis

Rokiškise mõis (leedu Rokiškio dvaras) on endine mõis Leedus Rokiškise rajoonis Rokiškises. 
Mõisakompleks on klassitsistlik. Peahoone asub aadressil Tyzenhauzų g. 5. Mõisakompleks annab hea ülevaate Leedu arhitektuuri arengust.

Ajalugu

Rokiškise mõisa mainiti esimest kord aastal 1499. Aastal 1500 mainiti esimest korda sealset kirikut ja kihelkonda. Aastal 1516 nimetati Rokiškist esimest korda linnaks. Zygmunt I andis mõisa aastal 1523 Kroszyńskite valdusse. Nende omandisse jäi see umbes 200 aastaks. 
Rokiškise järgmised omanikud olid Tiesenhausenid, kes said selle endi valdusse aastal 1715. Ignacy Tyzenhauz, Rzeczpospolita sõjaväelane, oli ka praeguse Rokiškise mõisakompleksi rajaja. Arvatakse, et peahoone arhitekt võis olla Laurynas Gucevičius. Pärast uute hoonete valmimist muutsid nad mõisa oma uueks residentsiks, hüljates vana elukoha Pastavys. XVIII sajandi lõpus lasid nad rajada asula keskväljaku, mida ühendas mõisaga allee. Aastal 1810 oli Rokiškise mõis 13 mõisast koosneva valduse keskuseks. Tiesenhausenite initsiatiivil rajati asulasse võõrastemaja, telliselööv, pruulikoda, veski, haigla ja kool. Tiesenhausenite mälestuseks on Rokiškise vapil kujutatud härga.
XIX sajandi keskel läks Rokiškise mõis Przeździeckite valdusse. Nemad lasid ka peahoone aastal 1905 Poola romantismi vaimus ümber ehitada, lisades ehitisele barokseid elemente. Aastal 1940 mõis võõrandati ja Przeździeckid lahkusid Leedust.
Aastal 1952 rajati peahoonesse Rokiškise koduloomuuseum. Muuseumil on ligi 60 000 eksponaati, sealhulgas ka mõisa varad ja kunstiteosed. Muuseumis korraldatakse kirjandusõhtuid ja klassikalise muusika kontserte.

Arhitektuur

Mõisakompleksist on säilinud 15 ehitist. Nende seas on kaks kontorihoonet, pruulikoda, jääkelder, mõisa väravad, valitsejamaja, vahimajake, pesuköök, ait, kasvuhoone ja mitmed teenijate elamud. Peahoone valmis aastal 1801 ja selle puhul on tegemist klassitsistliku hoonega, millele on lisatud barokseid elemente; klassitsistlikud on ka kontorid. Pruulikoda on uusgooti stiilis. Teenijate majad ja vahimajake on seevastu historitsistlikud ehitised.
Aastal 1797 oli peahoone juures 16 hektari suurune park. Tänapäeval on selle pindala 28,1 hektarit, seda ehivad kaks suurt tiiki.
Mäksa vald (Võnnu kihelkond)

Mäksa vald (Gemeinde Mäxhof) oli vald Võnnu kihelkonnas Tartumaal.
1938. aasta detsembris palus vallavolikogu Siseministrilt valla ümbernimetamist Emajõe vallaks, kuna senine nimi oli saadud endise mõisniku Meksi nimest, mille jäädvustamiseks pole vallal mingit põhjust.
TAS-diagramm

TAS-diagramm on Rahvusvahelise Geoloogiaühingu tardkivimite klassifikatsiooni üks põhidiagramme, mida kasutatakse vulkaaniliste kivimite klassifitseerimiseks.
Diagrammi y-teljel on summeeritud kivimi leelisoksiidide (K₂O+Na₂O) sisaldus (massiprotsent), x-teljel on aga ränioksiidi (SiO₂) sisaldus.
TAS-diagrammi kasutatakse siis, kui tardkivimit ei ole võimalik või on väga keerukas klassifitseerida tema mineraloogilise koostise alusel. Sellised on väga peeneteralised kivimid ning samuti kivimid, mis sisaldavad vulkaanilist klaasi ehk kristallstruktuurita amorfset ainet. Niisugustele tingimustele vastavad eelkõige vulkaanilised kivimid. Faneriitseid süvakivimeid klassifitseeritakse QAPF-diagrammi abil.
TAS on akronüüm sõnadest: Total Alkali vs Silica.
Takehiko Nakao

Takehiko Nakao (sündinud 1956) on jaapani rahandustegelane, alates 28. aprillist 2013 Aasia Arengupanga president.
Tal on bakalauseusekraad Tōkyō ülikoolist majandusteaduse alal ja magistrikraad California Ülikoolist Berkeleys ärijuhtimise alal.
Enne arengupanka tööleasumist töötas ta alates 1978. aastast Jaapani rahandusministeeriumis, muu hulgas aseministrina.
Kaubamajakas

Kaubamajakas on kaubanduskeskus Pärnus aadressil Papiniidu tänav 8. Keskuse omanik on Papiniidu Projekt AS.
Keskus avati 13. mail 2004. Algul oli keskuses 31 kauplust ja teenusepakkujat. 2007 keskust laiendati. 2014 laiendati keskust taas. Tänapäeval on keskuses umbes 65 kauplust ja teenusepakkujat.
Määvli raba

Määvli raba on raba Hiiu maakonnas Pühalepa vallas. Soo pindala on 700 ha.
Soos on valdav puisraba.
Jutustus

Jutustus on novelli ja romaani vahepealne eepika žanr. Jutustusel on novellist laialdasem sündmustik, mis ei ole keskendunud ühe peamise sündmuse ümber, ja vabam vorm. Romaanist on jutustus lühem ja ülesehituselt lihtsam.
Jutustuse kolm põhikomponenti on süžee, tegelased ja miljöö.
Jutustus esitatakse tavaliselt jutustaja (autori) vaatepunktist, kes jälgib sündmusi kõrvalt või on selles osaline.
Suure-Jaani raamatukogu

Suure-Jaani raamatukogu on raamatukogu Viljandi maakonnas Suure-Jaani linnas. Raamatukogu juhataja on Viivika Lepp.
Pjotr Sedov

Pjotr Sedov (vene keeles Пётр Николаевич Седов, sündinud 24. augustil 1990 Sarovis Nižni Novgorodi oblastis) on Venemaa murdmaasuusataja. Ta on viiekordne juunioride maailmameister.
2008. aasta juunioride maailmameistrivõistlustel Mallesis tuli ta juunioride maailmameistriks 4×5 km teatesõidus ja sai hõbemedali 20 km ühisstardiga vabasõidus. 2009. aastal Praz de Lys Sommandis tuli ta kolmekordseks juunioride maailmameistriks: sai esikoha 20 km suusavahetusega sõidus, 10 km vabasõidus ja kuulus Venemaa 4×5 km teatesõidu võidukasse meeskonda. 2010. aasta juunioride MM-il tuli Hinterzarten viiendat korda juunioride maailmameistriks. Võit tuli 20 km suusavahetusega sõidus. Samas oli ta teine 4×5 km teatesõidus ja kolmas 10 km klassikasõidus. 
Maailma karikavõistlustel debüteeris Sedov 8. märtsil 2009 Lahtis 15 km vabasõidus ja jõudis kohe punktikohale, olles kümnes. Tema parim koht MK-võistlustel etapil on 5. koht, mille ta saavutas 2010. aasta novembris Gällivares 15 km vabasõidus. 2011.–2012. aasta maailma karikasarja finaaletapil Falunis 2012. aasta märtsil oli ta viimasel distantsil 15 km suusavahetusega sõidus kõige kiirem ning üldarvestuses sai 5. koha.
Orissaare kultuurimaja

Orissaare kultuurimaja on kultuurimaja Saare maakonnas Saaremaa vallas Orissaare asulas. Kultuurimaja juhataja on Anu Viljaste.
Kultuurimaja valmis 1959.
Ahu mõis

Ahu mõis (saksa keeles Ahu) oli Kiikla mõisa karjamõis Jõhvi kihelkonnas Virumaal.
Tamme-äkksurm

Tamme-äkksurm (inglise keeles sudden oak death) on paljudel taimedel esineda võiv ohtlik seenhaigus, mida põhjustab Phytophthora ramorum.
Haiguse sümptomid ja raskusastmed võivad peremeestaimedel erineda, nii on rododendronitel peamisteks haigustunnusteks võrsete närbumine ja lehelaiksus. Lehtedele tekivad hajusad ebaselgete piirjoontega laigud, leherootsudel nekroos, lehealus ja lehetipp tumenevad – ka neil esineb nekroos, võrsed aga närbuvad.
Põhja-Ameerika lääneosas põhjustab Phytophthora ramorum tammede ja teiste pärismaiste puude hukkumist.
Haigestuda võivad väga erinevate taimesugukondade ja -perekondade liigid, nagu: suurelehine vaher, mägivaher, aleuudi adiantum, kalifornia hobukastan, harilik hobukastan, Menziesi maasikapuu, harilik maasikapuu, leesikas, harilik kanarbik, kameelia, harilik kastanipuu, harilik pöök, kalifornia paakspuu, purshi paakspuu, harilik saar, rannikgriseliinia, virgiinia nõiapuu, punane aroonia, laialehine kalmia, loorberipuu, kobarküüvits, kiviviljak, harjaskarvane kuslapuu (kalifornia kuslapuu), magnoolia, kõrge mikeelia, viltulehine lõunapöök, erilehine osmantus, raudpuu (parrootia), fraseri fotiinia, õisküüvits, harilik ebatsuuga, tamm, kalifornia türnpuu, rododendron (välja arvatud Rhododendron simsii - simsi rododendron ehk simsi asalea), paljaviljaline kibuvits, raagremmelgas, ranniksekvoia, harilik sirel, laialehine laanelill, mägiloorber, ebamustikas ja lodjapuu.
Kuusalu rahvamaja

Kuusalu rahvamaja on rahvamaja Harju maakonnas Kuusalu vallas Kuusalu asulas.
Rahvamaja ehitati 1905 ja tollal oli see Kuusalu Karskuse Seltsi Seeme seltsimaja. 1905 läks maja Kuusalu Põllumeeste Seltsile.
Indrek Teder

Indrek Teder (sündinud 3. detsembril 1957) on eesti jurist ja advokaat.
Alates 10. märtsist 2008 kuni 9. märtsini 2015 oli ta õiguskantsler.
Enne õiguskantslerina ametisse nimetamist oli ta advokaadibüroo Teder, Glikman & Partnerid partner.
Ta lõpetas Tartu Ülikooli õigusteaduskonna 1983. aastal ja astus samal aastal advokatuuri.
1989. aastal kuulus ta Ühenduse Res Publica asutajate hulka.
Esindas Siim Kallast advokaadina kohtuprotsessis 10 miljoni dollari afääri asjus.
Oli Eesti Kongressi liige.
Kuulub Eesti Üliõpilaste Seltsi.
Joodud

Joodud olid perekondlik või kogukondlik üritus.
Lääne-Eestis nimetati niimoodi varrusid, Põhja-Eestis (Lüganuse, Kadrina, Väike-Maarja, Koeru, Jüri jne) varrusid, pulmi, matuseid (sageli vastava täiendiga: varru joodud, matuse joodud jne.). Kesk-Eestis kandsid sellist nime perekondlikud peod (ka sünnipäevad uuemal ajal). 
Lisaks olid joodud vastava täiendiga igasugused kokkutulekud söögi-joogiga teatava sündmuse tähistamiseks, näit. maja-joodud uue maja valmimisel, karjajoodud külakarjase kauplemise kinnituseks, hülgejoodud püügimeeskonna moodustamise puhul jne.
Nooremseersant

Nooremseersant on kaitseväe madalaim allohvitseri sõjaväeline auaste.
Ehte tänav (Haapsalu)

Ehte tänav on tänav Haapsalus.
Tänav algab Lossiplatsilt ja suundub loodesse. Peatselt pärast algust ületab tänav ringristmiku Karja tänavaga, millest edasi kulgeb ühesuunalisena (sõidusuund Lossiplatsi suunas). Ehte tänav ristub veel Mängu ja F. J. Wiedemanni tänavaga ning lõpeb Suur-Lossi tänavaga ristudes.
Tänaval asub Ehte bussipeatus.
Tänav sai nime 1924.
Heino Oru

Heino Oru (22. august 1908, Tartu – 1978, Tallinn) oli Eesti matemaatik ja füüsik.

Elulugu

Heino Oru oli söögimajapidaja poeg.
Lõpetas 1927 Tartu Ühiskommertsgümnaasiumi, 1932 TÜ matemaatika-loodusteaduskonna matemaatikaosakonna, täiendas end 1932–33 TÜ didaktilis-metoodilise seminari matemaatika-füüsika osakonnas, füüsika-matemaatikakandidaat (1961, TÜ), väitekiri "Jääkmagnetismi tekitamine vahelduvvoolu abil magnetodefektoskoopiliseks otstarbeks" (Tallinn, 1958). Oli 1934–35 Tallinnas matemaatika ja füüsika repetiitor, 1935–40 Sõjavägede Staabi Topograafia-hüdrograafia osakonna sõjaväetopograafide kursuste matemaatikalektor ning topograaf ja triangulaator, 1940–41 Eesti Territoriaalkorpuse topograaf ja kartograaf, 1941–42 maamõõduinsener Altai krai maakorraldusvalitsuses Barnaulis, 1943–44 Sverdlovskis NSVL TA Uurali Filiaali teadusstipendiaat füüsika erialal, 1944–64 ja 1969–71 TPI füüsika kateedri assistent, 1964–69 laborant; koostanud õppevahendeid.

Teadustöö

Osales Eesti maa-ala gravimeetrilistel ja geomagneetilistel mõõtmistel. Hiljem keskendus eksperimentaalfüüsikale, uuris vahelduvvoolu katkestussädeme ja jääkmagnetismi seoseid. Avaldanud teadustrükiseid kehade magneetimisest ja õppevahendeid.
Aleksandr Rubel

Peale mõrvu

7. juunil 1998 pidas politsei Rubeli Alice´i mõrvas kahtlustatavana kinni. Üks Rubeli sõpradest, kes oli mõrva pealt näinud, pöördus politseisse. Rubel võeti vahi alla ja ta tunnistas politseinike üllatuseks lisaks Alice mõrvale ka ülejäänud 5 mõrva üles. Politsei ei olnud mõrvu omavahel seostanud ja sarimõrvari tegutsemine Koplis, tuli neile täieliku üllatusena.

Kohus

Prokurör Hinge Brand sai Rubelile nõuda vaid 8-aastast vangistust, sest tapmiste ajal oli Aleksandr alaealine. Prokurör Brand ütles kohtus, et kui mõrvar oleks olnud täisealine, oleks ta tapjale eluaegset nõudnud.
Rubel ähvardas kohtus tappa prokuröri ja ütles, et soovis luua oma isikliku surnuaia.
1999. aastal mõistis kohus Rubeli 8 aastaks vangi. Aleksandr Rubel kandis oma karistuse ära ja ta vabastati 8. juunil 2006 Tartu vanglast.
Huntmadu

Levila

Neid madusid võib kohata Aafrikas.